**ELŐTERJESZTÉS**

**Körmend Város Önkormányzata Képviselő-testülete 2018. október 25-i ülésére**

**Tárgy**: piaci energiavételezés megtárgyalása 2019-2020

Tisztelt Képviselő-testület!

Az Önkormányzat piacról szerzi be a villamos energiát (közvilágítás, intézményi világítás), mivel közbeszerzés révén az egyetemes szolgáltatói árakhoz képest jóval kedvezőbb árak érvényesíthetőek.

Jelenleg az Önkormányzat 13,42 Ft-ért veszi nettó az intézményi áramot, és 10,75 Ft-ért (nettó) a közvilágítást. 2016-ban 1.687.432 Ft. megtakarítást tudtunk elérni közvilágítás esetében, és 2.013.846 Ft. megtakarítást intézményi világítás terén a közbeszerzéssel.

Hogy az elért közbeszerzési ár mennyire kedvező, mutatja az, hogy jelenleg 19-21 Ft a nettó ára kWh-ként az áramnak.

A jelenlegi piaci környezet tehát jelentősen megdrágult, viszont az év végén lejár az áramvásárlásra kötött szerződés. Ha az Önkormányzat most nem lép, akkor ismét egyetemes áron veszi a szolgáltatást, aminek díja jelenleg 23-25 Ft/kWh körül mozog.

Javasoljuk, hogy a város indítson közbeszerzést ismételten az áram piaci alapú vételezésére.

A közbeszerzést megbízás alapján a Sourcing Hungary Kft. végzi el, aki a közbeszerzés során tett legkedvezőbb ajánlathoz mért megtakarítás 20%-áért vállalja a közbeszerzés lebonyolítását, mely 20%-nak megfelelő összeget 2 év alatt kell kifizetni a közbeszerzőnek.

Javasoljuk, hogy 2 évre írja ki a tendert az Önkormányzat úgy, hogy abban már számolni kell a közvilágítás korszerűsítésből eredő csökkenő fogyasztással is.

A beszerzés elektronikus árlejtéssel történik, a cégek 5 percenként tehetnek kedvezőbb ajánlatot a településnek, a licit addig tart, amíg nincs további alacsonyabb ajánlattétel.

Kérem a tisztelt Képviselő-testületet, hogy tárgyalja meg az előterjesztést.

**HATÁROZATI JAVASLAT**

Körmend Város Önkormányzata Képviselő-testülete úgy dönt, hogy 2019-2020-as évekre ismételten piacról szerzi be a közvilágításhoz és az intézményi világításhoz használt villamos energiát. A Képviselő-testület jóváhagyja azt, hogy a közbeszerzés lebonyolítására az Önkormányzat megbízást kössön a Sourcing Hungary Kft-vel, melynek fedezetét a Képviselő-testület 2019 és 2020. évi költségvetésében biztosítja.

Körmend, 2018. 10.18.

Felelős: jegyző szerződéskötésért

**Bebes István**

**polgármester**